**Latvija 49. FIL Eiropas čempionātu noslēdz ar bronzu komandu stafetē**

 Svētdien Siguldas bobsleja un kamaniņu trasē ar komandu stafeti noslēdzies 49. FIL Eiropas čempionāts, kas reizē bija arī 6. Vieessmann komandu stafetes Pasaules kausa posms sadarbībā ar BMW.

Tāpat kā pirms gada Eiropas čempionātā Kēnigzē, Vācijā, arī šogad Latvijai komandu stafetē bronzas medaļas. Sudraba godalgu ieguvējiem vāciešiem Latvijas komanda piekāpās tikai par trīs sekundes simtdaļām, savukārt uzvarētājiem Krievijas komandai par 0.179 sekundēm.

Latvijas komandas sastāvā startēja visi labāko rezultātu īpašnieki 49. FIL Eiropas čempionātā – Kendija Aparjode, Inārs Kivlenieks un Andris un Juris Šici. Kendijai Aparjodei šī bija debija komandu stafetes sacensībās, taču sportiste lieliski aizvadīja savu braucienu, uzrādot trešo labāko laiku starp dāmām. To pašu spēja atkārtot arī Inārs Kivlenieks un brāļi Šici, veicot trasi bez kļūdām. “***Stafetē atbildība ir daudz lielāka, negribas pievilt komandu. Šeit visi ir atbraukuši, lai cīnītos par uzvaru. Girbējām parādīt, ka Latvijai ir spēcīga komanda, un šis mums ir ļoti labs rezultāts***,” pēc finiša komentē Andris Šics, atzīstot, ka šobrīd visi izbauda pozitīvās emocijas, tomēr atslābt vēl nevar: “***Aiziesim uz apbalvošanu un izbaudīsim mirkli, taču Olimpiskās spēles ir kaut kas cits. Vērsim vaļā jaunu lapu un gatavosimies pavisam savādākām sacensībām. Neskatīsimies pagātnē, tikai uz priekšu***.”

Visa Latvijas olimpiskā komanda trešdien, 31. janvārī, dosies uz Phjončhanu, Dienvidkoreju, kur no 9. līdz 25. februārim norisināsies XXIII Ziemas Olimpiskās spēles. Latvijas komandas sastāvā Phjočhanā startēs Andris un Juris Šici, Oskars Gudramovičs/Pēteris Kalniņš, Elīza Cauce, Kendija Aparjode, Ulla Zirne, Inārs Kivlenieks, Artūrs Dārznieks un Kristers Aparjods.

Kamaniņu sporta programma XXIII Ziemas Olimpiskajās spēlēs:

10. februāris – vīriešu 1. un 2. brauciens
11. februāris – vīriešu 3. un 4. brauciens
12. februāris – sieviešu 1. un 2. brauciens
13. februāris – sieviešu 3. un 4. brauciens
14. februāris – divvietīgo ekipāžu 1. un 2. brauciens
15. februāris – komandu stafete